Eesti Budistlik Kogudus - Vikipeedia, vaba entsüklopeedia

# Eesti Budistlik Kogudus

###

Eesti Budistlik Kogudus ehk Drikung Kagjü Ratna Šri Keskus (DKRŠK) on Eestis tegutsev budistlik kogudus.

## [redigeeri] Drikung kagjü

Kagjü koolkonna rajajaks peetakse guru Tilopat, kes elas arvatavasti 988–1069. Kagjü traditsiooni tegelikku algust on üsna võimatu määratleda kindla aastaarvuga või kindla isikuga, mistõttu Tilopa nimetamine koolkonna alusepanijaks on tinglik.

Tilopa oli suurte teadmistega inimene, kes olevat omandanud need kahel erineval viisil: Indias elanud õpetajatelt, kelle seas oli ka India kuulsaima budistliku filosoofi Nāgārdžuna õpetusliini otsene edasikandja, ja ilmutuslikul teel, sest pärimuse järgi saanud ta juhiseid otse tantristlikelt budadelt Vadžradhāralt ja Vadžrajoginīlt.

Tilopa pärand on meieni jõudnud tema õpilaste kaudu otsest õpetusliini mööda, mis moodustab auväärse rea: Tilopa, Naropa, Marpa, Milarepa, Gampopa, Phagmodrupa, drikungi koolkonna alusepanija Jigten Sumgon ja nii edasi kuni tänapäeval Indias elava Avalokitešvara ühe kehastuse Tema Pühaduse XXXVII Drikung Kyabgon Chetsang Rinpocheni välja. Tänaseks on kagjü jagunenud 4 suureks ja 8 väikseks koolkonnaks.

Drikung kagjü traditsioonide hulka kuuluvad Naropa kuue jooga ja mahāmudrā täielikud õpetused ning salajaste juhiste suuline edasiandmine, virgumistee pühendused ja õnnistused. Koolkond on kuulus suurte mõtlusmeistrite ning bhowa-teostajate poolest.

## [redigeeri] Õpetajad

Eestit on külastanud mitu drikungi koolkonna õpetajat: Konchok Nuba Rinpoche, Lamchen Gyalpo Rinpoche (rajas Eesti keskuse 1992 ning pühitses 9 esimest liiget), laama Jhampa Rigzin, Tema Pühadus XXXVII Drikung Kyabgon Chetsang Rinpoche (1994, 1998, 2002), Kõrgeauline Druwang Rinpoche, laama Konchok Tamphel (elas püsivalt Eestis 2000. aastal), laama Drubpon Sangye (püsivalt Eestis alates 2001).

## [redigeeri] Tegevus

DKRŠK-sse kuulub umbes 50 drikungi koolkonna budisti ning arvukalt huvilisi. Korraldatud on õppelaagreid, loengusarju, kontserte, filmisarju, tiibeti keele õpet, budistliku kirjanduse ja kultusesemete levitamist. Oleme kutsunud Eestisse õpetajaid ning käinud India, Tiibeti jt. kloostrites. Talvel 2001-2002 viibis Jangchub Lingi kloostris ligi pooleaastasel ritriidil 12 DKRŠK liiget. Kaks-kolm korda nädalas toimuvad regulaarsed Avalokitešvara, Vadžrasattva, Rohelise Tārā, Tervendaja-Buddha, Amitābha, Šākjamuni, Atši, Padmasambhava, ngöndro, bhowa, tšöd, guru-jooga, mandala annetamise, jt. rituaalid-harjutused. Laama viib läbi loeng-seminare.

## [redigeeri] Välislink

- Eesti Budistlik Kogudus

Välja otsitud andmebaasist "http://et.wikipedia.org../../../e/e/s/Eesti_Budistlik_Kogudus_77c9.html"

Kategooriad: Budism

##### Views

- Artikkel
- Arutelu
- Viimane redaktsioon

##### Otsi